La vargugna d’ina almosna, malgrà ch’ins ha lavurà

Clau Solèr

Ils ultims dis hai jau retschet dal suveran «Kanton Graubünden» resp. «Cantone dei Grigioni» in(a?) «Lohnabrechung» che sa cumpona da «Pauschale Entschädigung» 45.00 CHF che è er «Bruttolohn» e ch’ins reducescha per l’AVS 2.30 CHF e per l’Assicuranza da dischoccupads 0.70 CHF, uschia che il/la «Auszahlungsbetrag» munta a 42.00 CHF. Èsi forsa in sbagl da la nulla? 
Jau ma sun declerà gugent pront da render in pitschen servetsch a la manadra da la scola da dunnas, cura ch’ella m’ha dumandà d’assister sco «expert» als examens finals. I sa tracta tenor la glista ch’il departament d’educaziun, schizunt sutsegnà dal schef sez, ans ha tramess, da glieud qualifitgada che n’è segiramain betg dischoccupada e che sto prender temp per sa participar als examens, ma che sa senta obligada da sa gidar per amur da la giuventetgna. 
Jau hai gì da prender liber da mia lavur, damai ch’jau na sun betg emploià chantunal per pudair assister als examens da nov candidatas. Mintga candidata vegn examinada durant ventg minutas. Plinavant èsi stà da leger tenor prescripziun nov concepts e far ina u l’autra notizia. Quintà fitg pauc ha questa seria d’examens custà a mai 9 giadas 30 minutas e quai summa a 4 uras e mesa, sch’ins è fitg diligent. Per ventira n’hai betg dà ina pausa da cigarettas, uschia che fimaders pon almain spargnar ina cigaretta. 
Questa lavur avess jau schizunt fatg per in Dieu paja, ma il losch chantun è probablamain memia superbi per savair grà ad in pèr persunas d’ina tala generusadad individuala. Pli gugent sdegna el cun ina paja d’ura da 10.00 CHF cumplettamain la lavur prestada e cun quella tariffa gudagnassan nus ca. 1700.00 CHF al mais, gnanc il minimum existenzial. 
Vargugnus è il tamtam administrativ che custa segiramain dapli che tut las contribuziuns malgrà il «New public management», controllà rigurusamain dals revisurs da quint cun tariffas da 900.00 CHF al di. 
Ch’ins ans dettia in onurari onest pauschal (mez di 100.-entir di 200.-) enstagl d’ans administrar cun blers custs ed umiliar glieud da professiun per part academica. 
Il punct culminant vegn probablamain cuntanschì, cura ch’ins curregia en mia decleranza da taglia l’entrada per 42.00 CHF ch’jau mez na vegn segiramain betg ad inditgar; datti ina rubrica per almosnas retschettas? 
PS. Questa columna sto probablamain anc vegnir translatada d’in linguatg chantunal uffizial (CC art. 46) en in auter per ch’ins la chapeschia – e per questa lavur basta la taglia sin mia entrada supplementara segiramain, sch’ins dovra la medema tariffa da paja per l’administraziun.